Om DANVAs inspirationsparadigmer og anvendelsen af disse.

Formålet med DANVAs inspirationsparadigmer er at give overblik over krav, og lette DANVAs medlemmers indgåelse af aftaler om projekter, hvor spildevandsvandselskaberne indgår i et samarbejde med andre.

Paradigmerne og de juridiske vurderinger der implicit ligger her, er alene ment som udgangspunkt/tjekliste/inspiration, der kan tages udgangspunkt i ved udarbejdelsen af aftaler om projekter. Aftaler om konkrete projekter skal tilpasses til projektet og parternes forhold i øvrigt.

DANVA gør opmærksom på, at egen advokat altid bør inddrages, når der er behov herfor ved et spildevandselskabs indgåelse af aftaler. Inspirationsparadigmerne betyder ikke, at en vurdering af behovet for og nødvendig involvering af egen advokat kan undlades.

Paradigmerne er udarbejdet i juli 2022. Der tages forbehold for eventuelle senere ændringer i omkostningsbekendtgørelsen, vejledninger mv., i administrativ praksis og retspraksis, samt for eventuelle fejl.

DANVA påtager sig intet ansvar for eventuelle tab eller skader som følge af inspirationsparadigmerne eller brug heraf, hvad enten dette skyldes fejl og uhensigtsmæssigheder i eller manglende opdatering af inspirationsparadigmerne eller af andre årsager.

1. **Hvorfor og hvornår er paradigmerne relevante - Ikke blot klimaprojekter**

Den 1. januar 2021 trådte ny lovgivning i kraft, der medførte et skifte i reguleringen af de projekter, hvor spildevandselskaberne indgår i et samarbejde med andre parter. Det er fx klimatilpasningsprojekter.

Som en del af den nye lovgivning kom de nye regler i *bekendtgørelsen om spildevandsforsyningsselskabers omkostninger til klimatilpasning i forhold til tag- og overfladevand og omkostninger til projekter uden for selskabernes egne spildevandsanlæg og med andre parter i øvrigt* (BEK nr. 2275 af 29/12/2020) ("omkostningsbekendtgørelsen").

Som udgangspunkt gælder reglerne i omkostningsbekendtgørelsen for alle spildevandsselskabernes projekter. Derfor gælder de også eksempelvis byggemodningsprojekter og ikke blot klimatilpasningsprojekter. De gælder også, hvis serviceniveauet kun er fastsat til en 5-års regnhændelse for et separatkloakeret område eller en 10-års hændelse for et fælleskloakeret område (spildevandskomiteens skrift 27).

Bekendtgørelsen indfører en række krav til de aftaler, som spildevandsselskaber indgår om projekter udenfor spildevandsselskabernes egne spildevandsanlæg. Disse krav er omdrejningspunktet for paradigmerne.

Spildevandsselskaber bør også være opmærksomme på, at andre love og regler ikke blev ændret den 1. januar 2021. Omfanget af spildevandsselskabernes forsyningspligt er fx uændret, og reglerne i vandløbsloven gælder med få konsekvensændringer fortsat uændret.

Særligt om supplerende tiltag efter omkostningsbekendtgørelsens § 3, stk. 4.

Omkostningsbekendtgørelsen indeholder et kapitel 2 målrettet spildevandsselskabernes udgifter til klimatilpasning. Heri findes en særlig kategori af projekter ”supplerende tiltag”, der har til formål at reducere skadesomkostningerne fra tag- og overfladevand uden at serviceniveauet for området øges generelt. Da der er knyttet særlige betingelser og dokumentationskrav til supplerende tiltag, jf. omkostningsbekendtgørelsens § 3, stk. 4, er paradigmerne ikke udformet med henblik på anvendelse ved aftaler om sådanne.

DANVA bemærker dog, at udførelse af supplerende tiltag kan udgøre et projekt, der er omfattet af omkostningsbekendtgørelsens kapitel 3 med tilhørende aftale- og dokumentationskrav.

1. **DANVAs tre paradigmer - om disses anvendelse**

DANVA har udarbejdet tre inspirationsparadigmer – et for hvert af de tre projekttyper som bekendtgørelsen definerer:

1. Aftale om projekt som både har nytte for et spildevandsselskab og en eller flere andre parter.
2. Aftale om projekt, hvor spildevandsselskabet mod betaling etablerer/opretholder højere serviceniveau, end spildevandsselskabet er forpligtet til, eller at spildevandsselskabet etablerer og driver anlæg til håndtering af spildevand, som samlet set er dyrere end nødvendigt til varetagelse af spildevandsselskabets opgaver.
3. Aftale om projekt i vandløb samt projekter om etablering/anvendelse af åbne anlæg til håndtering af tag- og overfladevand på fremmed grund (fx veje).

Inspirationsparadigmerne er baseret på mindstekravene i omkostningsbekendtgørelsen suppleret med elementer, som parterne med fordel kan overveje, om deres aftale bør regulere. Paradigmerne er alene ment som udgangspunkt/tjekliste/inspiration, der kan tages udgangspunkt i ved udarbejdelsen af egen aftale.

Den konkrete aftale bør selvfølgelig være tilpasset det konkrete projekt og parternes forhold i øvrigt. I den forbindelse skal vi opfordre til, at egen advokat inddrages i fornødent omfang.

Det kan være relevant at kombinere fra paradigme 1 og 2. Det skyldes, at der for nogle projekter vil være både nytte for en eller flere parter og samtidig indgå elementer, hvor spildvandselskabet mod betaling etablerer/opretholder et højere serviceniveau, end spildevandsselskabet er forpligtet til, eller at spildevandsselskabet etablerer og driver anlæg, som samlet set er dyrere end nødvendigt til varetagelse af spildevandsselskabets opgaver.

1. **Forudsætninger indlagte ved udarbejdelsen**

Der er i paradigmerne lagt op til, at et projekt ikke igangsættes før, at Forsyningssekretariatet har enten forhåndsgodkendt tillæg til spildevandsselskabets omkostninger eller taget stilling til, om reglerne i omkostningsbekendtgørelsens kapitel 3 er overholdt.

Forhåndsgodkendelse af tillæg er ikke et krav efter omkostningsbekendtgørelsen. Denne stiller alene krav om, at aftalen skal være indsendt til Forsyningssekretariatet, inden anlæggelse af projektet påbegyndes. Spildevandsselskabet skal angive, om det agter at søge tillæg til den økonomiske ramme, hvis indsendelsen ikke sker i forbindelse med ansøgning om forhåndsgodkendelse af tillæg.

Udgangspunktet i paradigmerne er valgt ud fra følgende hensyn:

At der alene gives tillæg til spildevandsselskabets økonomiske rammer, hvis betingelserne i omkostningsbekendtgørelsen er opfyldt, og den dokumentation, som spildevandselskabet skal tilvejebringe efter omkostningsbekendtgørelsen, indsendes til Forsyningssekretariatet, jf. bekendtgørelsen om økonomiske rammer for vandselskaber § 11 stk. 2.

At Forsyningssekretariatet, uanset om der søges tillæg, fører tilsyn med, at omkostningsbekendtgørelsens kapitel 3 om aftaler er overholdt, og omkostningerne dermed kan indregnes i bidrag efter spildevandsbetalingsloven, jf. omkostningsbekendtgørelsen § 9 stk. 3, og § 11.

Spildevandsselskabet kan selvfølgelig vælge ikke at betinge igangsættelsen af Forsyningssekretariatets godkendelse.

1. **Hvornår skal aftalen og dokumentation foreligge**

Aftalen skal være indsendt til Forsyningssekretariatet, inden anlæggelse af projektet påbegyndes.

Dokumentation for selskabsøkonomisk omkostningseffektivitet skal ligeledes foreligge inden projektet påbegyndes, men ikke nødvendigvis inden aftaleindgåelse. Dokumentationen skal dog ikke udarbejdes, medmindre Forsyningssekretariatet anmoder herom, hvis serviceniveauet i projektet ikke er fastsat højere end til en 5-års regnhændelse for et separatkloakeret område eller en 10-års regnhændelse for et fælleskloakeret område, og spildevandsselskabet ønsker at opnå dette ved brug af en traditionel underjordisk løsning.

I paradigmerne er der dog taget udgangspunkt i, at dokumentation for selskabsøkonomisk omkostningseffektivitet udarbejdes inden aftaleindgåelse. Dette skyldes, at dokumentationen skal indsendes, hvis der søges om forhåndsgodkendelse eller tillæg, eller hvis Forsyningssekretariatet anmoder om det.

Hvis der søges om forhåndsgodkendelse af tillæg eller om endeligt tillæg, skal spildevandsselskabet også indsende en redegørelse for omkostningsfordelingen i projektet til Forsyningssekretariatet. Spildevandsselskabet skal også dokumentere, at aftalen er offentliggjort på spildevandsselskabets hjemmeside, jf. punkt 5.

For yderligere vejledning omkring opfyldelsen af dokumentationskrav, herunder tidsrammen herfor, henvises til Energistyrelsens vejledning ” Vejledning om spildevandsselskabers omkostninger til klimatilpasning, projekter udenfor selskabernes egne spildevandsanlæg og med andre parter i øvrigt” af 24. juni 2022.

1. **Offentliggørelse og aktindsigt**

Det er et krav efter omkostningsbekendtgørelsen, at de aftaler, som spildevandselskaberne indgår, skal offentliggøres på spildevandsselskabets hjemmeside. De påkrævede redegørelser omkring omkostningsfordeling skal ligeledes offentliggøres på spildevandsselskabets hjemmeside.

De dele af aftalen, som skal offentliggøres, og som er mindstekrav til aftalens indhold, er:

1. Projektets formål mm.
	1. Projektets formål, beskrivelsen af de tiltag det indebærer, den forventede levetid og serviceniveau.
2. Parternes varetagelse af etablering og drift mm.
	1. I hvilken udstrækning udførelse og drift, herunder vedligeholdelse, varetages af de enkelte parter.
3. Sikring og besvarelse af anlægges hydrauliske funktion og eventuelle øvrige forudsætninger for en effektiv drift af anlægget.
	1. Ansvar for sikring og bevarelse af anlæggets hydrauliske funktion i den forventede levetid.
	2. Ansvar for sikring og bevarelse af eventuelle øvrige forudsætning for anlæggets drift i den forventede levetid.
4. Omkostninger- afhængig af projekttype (a, b, a+b eller c)
	1. Hvilke omkostningsposter der betales af det spildevandsselskab eller de spildevandsselskaber, der deltager i aftalen (herunder fordeling af omkostninger mellem flere spildevandsselskaber) samt hvilke omkostningsposter, der betales af andre parter. (Projekttype 1)
	2. Specifikation af de meromkostninger, som den/de andre parter skal betale til spildevandsforsyningsselskabet. (Projekttype 2)
	3. Størrelsen af en eventuel betaling fra spildevandsselskabet til andre parter. (Projekttype 3)
5. Uforudsete fordyrelser
	1. Fordeling af risiko for eventuelle uforudsete fordyrelse af projektet.
6. Opsigelse
	1. Spildevandsselskabets og andre parters adgang til at opsige aftalen.
7. Ophør
	1. Hvad der skal ske ved ophør af projektet.

Spildevandsselskabet kan dog undlade at offentliggøre de dele af aftalen, som ikke er påkrævede efter omkostningsbekendtgørelsen.

Kontrakter er ikke generelt undtaget fra aktindsigt. Som spildevandsselskab kan I derfor være forpligtet til at give aktindsigt i aftalerne efter både offentlighedsloven og/eller lov om aktindsigt i miljøoplysninger. For mere om behandling af aktindsigtsanmodninger, herunder de konkrete vurderinger, der skal foretages i forhold til undtagelse af oplysninger henvises til DANVAs vejledning om aktindsigtsregler.

1. **Energistyrelsens vejledning**

Energistyrelsen har udarbejdet ”Vejledning om spildevandsselskabers omkostninger til klimatilpasning, projekter udenfor selskabernes egne spildevandsanlæg og med andre parter i øvrigt” af 24. juni 2022. Spildevandsselskaberne kan heri finde vejledning til forståelsen af bekendtgørelsen og bl.a. beskrivelser af de anvendte begreber eksempelvis parter og nytte (nødvendige omkostninger) og eksemplifikationer. Der kan ligeledes findes vejledning om de ekstra krav som bekendtgørelsen stiller til klimatilpasningsprojekter.